Günther von Kluge

Günther Adolf Ferdinand von Kluge (30 Oktober 1882 - 19 Augustus 1944), ook bekend as Hans Günther von Kluge, was 'n Duitse veldmaarskalk tydens die Tweede Wêreldoorlog wat opdragte aan sowel die Oostelike as die Westelike Fronte gehou het. Hy het bevel gehou oor die vierde leër van die Wehrmacht tydens die inval in Pole in 1939 en die Slag van Frankryk in 1940, en is toe bevorder tot Generalfeldmarschall. Kluge het die vierde leër ook tydens Operasie Barbarossa (die inval van die Sowjetunie) en die Slag om Moskou in 1941 aangevoer.

Te midde van die krisis van die Sowjet-teenoffensief in Desember 1941, het Kluge bevel oorgeneem van die Sentrale Leërgroep in die plek van veldmaarskalk Fedor von Bock. Verskeie lede van die Duitse militêre verset teen Adolf Hitler het op sy personeel gedien, waaronder Henning von Tresckow. Kluge was bewus van die samesweerders se aktiwiteite, maar het geweier om sy steun aan hul te bied tensy Hitler vermoor is. Kluge se bevel aan die Oostelike Front het geduur tot Oktober 1943 toe hy beseer is in 'n motorongeluk.

Na 'n lang herstel, is Kluge in Julie 1944 as OB-Wes (opperbevelhebber-Wes) in die besette Frankryk aangestel, nadat sy voorganger, veldmaarskalk Gerd von Rundstedt, vanweë vele nederlae ontslaan is. Sy magte kon nie die momentum van die Geallieerde inval in Normandië stop nie, en hy het begin besef dat die oorlog in die Weste verlore was. Alhoewel Kluge nie 'n aktiewe samesweerder in die komplot van 20 Julie was nie, het hy op 19 Augustus 1944, na die herroeping van die mislukte staatsgreep, selfmoord gepleeg, nadat hy na Berlyn herroep is vir 'n ontmoeting met Hitler. Kluge is vervang deur Veldmaarskalk Walter Model.

Eksterne skakels 

Duitse militariste
Duitse Nazi's
Maarskalke
Duitsers in die Eerste Wêreldoorlog
Geboortes in 1882
Sterftes in 1944